wickkiey/tamil-wikipedia-chunked huggingface dataset:
# ஆனந்த நாயக்கு

**ஆனந்த நாயக்கு** (*Ananta Nayak*-பிறப்பு: 1 மே 1969) இந்தியாவின் 18ஆவது மக்களவையில் உறுப்பினராக உள்ள இந்திய அரசியல்வாதி ஆவார். இவர் ஒடிசா கியோஞ்சர் மக்களவைத் தொகுதியை பிரதிநிதித்துவப்படுத்துகிறார். நாயக்கு பாரதிய ஜனதா கட்சியில் உறுப்பினராக உள்ளார்.  
நாயக்கு தனது 30ஆவது வயதில் 1999ஆம் ஆண்டு நடைபெற்ற இந்திய மக்களவைத் தேர்தலில் கெந்துஜார் மக்களவைத் தொகுதியிலிருந்து நாடாளுமன்ற உறுப்பினராக ஆனார். கெந்துஜார் மக்களவைத் தொகுதியிலிருந்து தொடர்ச்சியாக இரண்டு தேர்தல்களில் (1999 & 2004) வெற்றி பெற்றுள்ளார். இவர் பாரதிய ஜனதா கட்சியின் பழங்குடி அணியின் தலைவராக உள்ளார்.  
பிப்ரவரி 24, 2021 அன்று இவர் இந்திய அரசியலமைப்பின் 338ஏ பிரிவின் கீழ் அரசியலமைப்பு அமைப்பான பட்டியல் பழங்குடியினருக்கான தேசிய ஆணையத்தின் உறுப்பினராக நியமிக்கப்பட்டார்.
# அலெக்சி சரணா

**அலெக்சி சரணா** (*Alexey Sarana*) செர்பியாவுக்காக விளையாடும் ஓர் உருசிய சதுரங்க கிராண்டு மாசுட்டர் ஆவார். 2000 ஆம் ஆண்டு சனவரி மாதம் 26 ஆம் தேதி உருசியாவின் மாசுக்கோ நகரத்தில் இவர் பிறந்தார். அலெக்சி வாசிலியேவிச் சரணா என்ற பெயராலும் அறியப்படுகிறார். 2000 ஆம் ஆண்டு வரை உருசியாவிலும் 2023 முதல் செர்பியாவிலும் வசித்து வருகிறார். பிடே அமைப்பு 2017 ஆம் ஆண்டு அலெக்சி சரணாவிற்கு சதுரங்க கிராண்டு மாசுட்டர் பட்டத்தை வழங்கியது. 2023 ஆம் ஆண்டு ஐரோப்பிய தனிநபர் சதுரங்க வாகையாளர் பட்டத்தை வென்றார்.  
இவரது தந்தை ஓர் உக்ரைனியர். இவர் கீவ் அருகே வசிக்கிறார். 2022 ஆம் ஆண்டு மார்ச்சு மாதத்தில் சரணா உருசியாவை விட்டு வெளியேறினார். உக்ரைன் மீதான உருசிய படையெடுப்பு முடியும் வரை தான் உருசியாவிற்கு திரும்பி வரத் திட்டமிடவில்லை என்று கூறினார்.
# அலெக்சி சரணா

## சதுரங்க வாழ்க்கை

2000 ஆம் ஆண்டு பிறந்த சரணா, 2016 ஆம் ஆண்டு தனது பன்னாட்டு சதுரங்க மாசுட்டர் பட்டத்தையும் 2017 ஆம் ஆண்டு தனது கிராண்ட்மாசுட்டர் பட்டத்தையும் பெற்றார். 2018 ஆம் ஆண்டு பிப்ரவரி மாதத்தில் ஏரோஃப்ளாட் திறந்தநிலை போட்டியில் பங்கேற்றார். கலந்துகொண்ட தொண்ணூற்று இரண்டு வீரர்களில் இவர் நாற்பத்தொன்பதாவது இடத்தைப் பிடித்தார். 4½/9 (+1–1=7) என்ற புள்ளிகளைப் பெற்றார்.. 2018 ஆம் ஆண்டு மார்ச்சு மாதத்தில் ஐரோப்பிய தனிநபர் வாகையாளர் போட்டியில் பங்கேற்றார். 7½/11 (+4–0=7) என்ற புள்ளிகள் கணக்கில் 22 ஆவது இடத்தைப் பிடித்தார். 2019 ஆம் ஆண்டு சூலை மாதத்தில் உருசிய வாகையாளர் உயர் கூட்டமைப்பு போட்டியில் 6½/9 (+4–0=5) என்ற புள்ளிகள் கணக்கில் வென்றார். 71ஆவது உருசிய ஆண்கள் சதுரங்க வாகையாளர் போட்டியின் சூப்பர் இறுதிப்போட்டிக்கு தகுதி பெற்றார். சூப்பர் இறுதிப் போட்டியில் 5/11(+1-2=8) என்ற புள்ளிகள் கணக்கில் 9ஆவது இடத்தைப் பிடித்தார்.  
2019 ஆம் ஆண்டில், சரணா உருசிய வாகையாளர் உயர் கூட்டமைப்பு போட்டியில் சமநிலை முறிவு ஆட்டத்தில் அலெக்சாண்ட்ரா பிரெட்கேவுடன் முதல் இடத்தைப் பகிர்ந்து கொண்டார். இதன் மூலம் தொடர்ச்சியாக இரண்டாவது ஆண்டாக உருசிய ஆண்கள் சதுரங்க வாகையாளர் போட்டியின் சூப்பர் இறுதிச் சுற்றுக்கு தகுதி பெற்றார். 2023 ஆம் ஆண்டில் ஐரோப்பிய தனிநபர் சதுரங்க வாகையாளர் போட்டியை வென்றார். 2023 ஒலிம்பிக் வாரத்தில் நடைபெற்ற இணையவழி சதுரங்கப் போட்டியில் செர்பியாவுக்காக தங்கத்தையும் வென்றார்.  
2023 ஆம் ஆண்டு நடைபெற்ற சதுரங்க உலகக் கோப்பையில், நான்காவது சுற்றில் 6ஆவது நிலை வீரரான வெசுலி சோவை தோற்கடித்து சரணா 16 வீரர்கள் சுற்றை எட்டினார்.
# நபா சரண் மாஜி

**நபா சரண் மாஜி** (*Naba Charan Majhi*) என்பவர் இந்திய அரசியல்வாதியும் ஒடிசாவிலிருந்து இந்திய நாடாளுமன்ற மக்களவைக்குத் தேர்ந்தெடுக்கப்பட்ட நாடாளுமன்ற மக்களவை உறுப்பினரும் ஆவார். இவர் பாரதிய ஜனதா கட்சியினைச் சேர்ந்தவர்.
# நபா சரண் மாஜி

## மக்களவை உறுப்பினராக

மாஜி ஒடிசாவின் ராய்ரங்பூர் மக்களவைத் தொகுதிக்கு 2024ஆம் ஆண்டு நடைபெற்ற இந்தியப் பொதுத் தேர்தலில் பாரதிய ஜனதா கட்சியின் வேட்பாளராகப் போட்டியிட்டு வெற்றிபெற்று நாடாளுமன்ற உறுப்பினராக தேர்ந்தெடுக்கப்பட்டார்.
# நபா சரண் மாஜி

## சட்டமன்ற உறுப்பினராக

### 2019

2019ஆம் ஆண்டு நடைபெற்ற ஒடிசா சட்டமன்றத் தேர்தலில் ரைராங்பூர் சட்டமன்றத் தொகுதியில் பாரதிய ஜனதா கட்சி வேட்பாளராக போட்டியிட்டு வெற்றிபெற்றார்.
# சுகந்த குமார் பனிகிராகி

**சுகந்த குமார் பனிகிராகி** (*Sukanta Kumar Panigrahi*) என்பவர் ஒடிசாவினைச் சேர்ந்த இந்திய நாடாளுமன்ற உறுப்பினர் ஆவார். இவர் பாரதிய ஜனதா கட்சி சேர்ந்தவர். பனிகிராகி ஒடிசாவின் தசுபல்லாவினைச் சேர்ந்தவர். இவர் இந்திய நாடாளுமன்றத்திற்கு 2024ஆம் ஆண்டு நடைபெற்ற பொதுத்தேர்தலில் ஒடிசாவின் கந்தமாள் மக்களவைத் தொகுதியிலிருந்து இந்திய நாடாளுமன்றத்திற்கு உறுப்பினராகத் தேர்ந்தெடுக்கப்பட்டார்.
# லபுவான் பிரித்தானிய முடியாட்சி

**லபுவான் பிரித்தானிய முடியாட்சி** (ஆங்கிலம்: *Crown Colony of Labuan*; மலாய்: *Jajahan Mahkota Labuan*) என்பது 1848-ஆம் ஆண்டில் போர்னியோ தீவின் வடமேற்குக் கரையில் உருவாக்கப்பட்ட பிரித்தானிய முடியாட்சியின் ஒரு நிருவாக ஆளுமையைக் குறிப்பிடுவதாகும். 1846-ஆம் ஆண்டு புரூணை சுல்தானகத்திடம் இருந்து லபுவான் தீவைக் கையகப்படுத்திய பிறகு லபுவான் பிரித்தானிய முடியாட்சி உருவாக்கப்பட்டது.  
லபுவான் முதன்மைத் தீவுடன்; பூரோங் தீவு, தாட் தீவு *(Daat Island)*, குரமான் தீவு *(Kuraman Island)*, பாப்பான் தீவு, ருசோக்கான் கெச்சில் தீவு *(Rusukan Kecil)*, மற்றும் ருசோக்கான் பெசார் தீவு *(Rusukan Besar)* எனும் 6 சிறிய தீவுகளையும் லபுவான் நிலப்பகுதி கொண்டுள்ளது. லபுவான் எனும் பெயர் மலாய் மொழியில் துறைமுகம் என்பதைக் குறிக்கும் லபுகான் *(Labuhan)* என்னும் சொல்லில் இருந்து உருவானது.
# லபுவான் பிரித்தானிய முடியாட்சி

## வரலாறு

### பிரித்தானியர் எதிர்பார்ப்பு

லபுவான் துறைமுகம் இரண்டாவது சிங்கப்பூராக மாறும் என பிரித்தானியர் எதிர்பார்த்தனர். லபுவான் ஒரு பாதுகாக்கப்பான துறைமுகத்தைக் கொண்டிருந்தது. வணிகக் கடல்வழிகளைப் பாதுகாக்கவும்; கப்பல்களைச் செப்பனிடவும்; உத்திசார் அடிப்படையில் நல்ல ஒரு கடற்படைத் தளத்தை நிறுவுவதற்கும் ஏற்றதாக இருந்தது.  
அதன் பருவகாலநிலை ஒப்பீட்டளவில் நல்வாழ்விற்கான சிறந்த இடமாகவும் இருந்தது; சிறந்த நன்னீர் ஊற்றுகளையும் கொண்டிருந்தது. புரூணை சுல்தானகத்தின் கடற்கரைகளில்; லபுவான் நல்ல ஒரு புவியியல் அமைப்பைக் கொண்டிருந்தது. ஆகவே அது ஒரு வணிகத் தளமாக மாற்றப் படுவதற்கும் பரிந்துரைக்கப்பட்டது. மேலும் போதுமான வருவாயை ஈட்டும் என்று நம்பப்பட்ட நிலக்கரி படிவுகளும் இருந்தன.
# லபுவான் பிரித்தானிய முடியாட்சி

## வரலாறு

### நிலக்கரி உற்பத்தி

இருப்பினும், காலப் போக்கில் லபுவானின் நிலக்கரி உற்பத்தி சரிவு க்ண்டது. பிரித்தானியர்களின் எதிர்பார்ப்புகளும் நிறைவேறாமல் தோல்வியில் முடிந்தன. நிலக்கரி உற்பத்தி படிப்படியாகச் சரிவு கண்டதால், முதலீட்டாளர்களில் பெரும்பாலோர் தங்களின் முதலீடுகளை மீட்டுக் கொண்டு லபுவானை விட்டு வெளியேறினர். நிலக்கரி உற்பத்திக்குப் பயன்படுத்தப்பட்ட இயந்திரத் தளவாடப் பொருட்களும் அங்கேயே கைவிடப்பட்டன; மேலும், அங்கே பணியில் அமர்த்தப்பட்ட சீனத் தொழிலாளர்களும் கைவிடப்பட்டனர்.  
பின்னர் சீனத் தொழிலாளர்கள் தங்கள் சொந்தத் தொழில்களைத் தொடங்கினர். அவர்களில் பலர் பின்னர் காலத்தில் லபுவான் தீவின் முக்கிய வணிகர்களாகவும் மாறினர். அந்தக் காலக்கட்டத்தில், லபுவான் தீவில் பறவைக் கூடுகள், முத்து, கற்பூரம் போன்றவை பெரிய அளவில் கிடைத்தன. மேலும் அந்தக் கட்டத்தில் தேங்காய், ரப்பர், சவ்வரிசி போன்றவை முக்கிய உற்பத்திப் பொருட்களாகவும் விளங்கின.  
18-ஆம் நூற்றாண்டில், லபுவான் நிலப்பகுதி பிரித்தானியரின் கட்டுப்பாட்டுக்குள் வந்தது. 1846 திசம்பர் 18-ஆம் தேதி, புருணை புரூணை சுல்தான் ஒமார் அலி சாய்புதீன் *(Omar Ali Saifuddin II)* என்பவருடன் செய்து கொள்ளப்பட்ட உடன்பாட்டின்படி, லபுவான் தீவை பிரித்தானியா பேரரசிற்காக ஜேம்சு புரூக் *(James Brooke)* என்பவர் பெற்றுக் கொண்டார்.
# லபுவான் பிரித்தானிய முடியாட்சி

## வரலாறு

### ரோட்னி முண்டி

பிரித்தானியக் கடற்படை அதிகாரி ரோட்னி முண்டி *(Rodney Mundy)* என்பவர் புரூணை நாட்டிற்குச் சென்று உடன்பாட்டு முடிவுகளை மேற்பார்வை செய்தார். 1846 திசம்பர் 24-ஆம் தேதி, லபுவான் தீவு பிரித்தானிய அரசின் குடியேற்ற நாடானது. கடற்கொள்ளையர்களுக்கு எதிரான போரில் பிரித்தானியா செய்த உதவிகளுக்காக லபுவான் தீவு பிரித்தானியாவுக்கு வழங்கப்பட்டதாகவும் அறியப்படுகிறது.  
வேறு சில சான்றுகளும் உள்ளன. அரச கடற்படையினால் புரூணை சுல்தான் அச்சுறுத்தப் பட்டதாகவும், அதற்கு அடிபணிந்தே லபுவான் தீவைப் பிரித்தானியாவுக்கு வழங்க புரூணை சுல்தான் இணங்கினார் எனவும் அந்தச் சான்றுகள் கூறுகின்றன.
# லபுவான் பிரித்தானிய முடியாட்சி

## வரலாறு

### இரண்டாம் உலகப் போர்

இரண்டாம் உலகப் போரின் போது, 1942 சனவரி 3 தொடங்கி சூன் 1945 வரையில் சப்பானின் பிடியில் லபுவான் தீவு இருந்தது. அந்தக் கட்டத்தில், சப்பானியக் கடற்படை, வடக்கு போர்னியோ முழுவதையும் கைப்பற்றி இருந்தது.  
இந்தத் தீவு சப்பானியப் படைகளுக்கு நிருவாக மையமாகவும் சேவையாற்றியது. சப்பானிய அரசு இத்தீவுக்கு மைடா தீவு *(Maida Island)* எனப் பெயரிட்டிருந்தது.  
வடக்கு போர்னியோவில் ஒரு வானூர்தி விபத்தில் கொல்லப்பட்ட சப்பானிய இராணுவத் தளபதி மைடா சீமா *(Toshinari Maeda)* என்பவரின் நினைவாக இந்தப் பெயர் சூட்டப்பட்டது. சரவாக் பிந்துலு வானூர்தி நிலையத்தைத் திறப்பதற்காக சென்றபோது, வானூர்தி விபத்தில் மைடா சீமா கொல்லப்பட்டார்.  
பின்னர் 1963-ஆம் ஆண்டில் சபா மாநிலத்துடன் இணைக்கப்பட்டு மலேசியாவின் ஒரு பகுதியாக மாறியது. 1984-ஆம் ஆண்டில், சபா அரசாங்கம் லபுவானை மலேசிய மத்திய அரசாங்கத்திடம் ஒப்படைத்தது. பின்னர் அது ஒரு தனி கூட்டரசு பிரதேசமாக ஏற்றுக்கொள்ளப்பட்டது. லபுவான் ஒரு கடல்கடந்த நிதி மையமாக மாறும் வகையில் நிர்வாகச் சீரமைப்பு செய்யப்பட்டது. 1990-இல் இது ஒரு பன்னாட்டு கடல்கடந்த நிதி மையமாகவும் தீர்வையற்ற வணிக மண்டலமாகவும் அறிவிக்கப்பட்டது.
# இரகுநாத்பூர்

**இரகுநாத்பூர்** (*Raghunathpur*) என்பது இந்திய மாநிலமான பீகாரில் உள்ள பக்சர் மாவட்டத்தில் உள்ள ஒரு மக்கள் தொகை கணக்கெடுப்பு நகரமாகும். பக்சரிலிருந்து தோராயமாக 41 கி.மீ தொலைவில் இந்நகரம் உள்ளது. பிரம்பூர் என்பது பீகாரின் பக்சர் மாவட்டத்தில் உள்ள ஒரு பெரிய கிராமம் மற்றும் அதனுடன் தொடர்புடைய சமூக மேம்பாட்டுத் தொகுதியாகும். இகிராமம் சிவன் கோயில், மத நடைமுறைகள் மற்றும் அதன் கால்நடை கண்காட்சிக்கு பெயர் பெற்றது. சிவன் கோயிலில் மத சடங்குகளைச் செய்ய மக்கள் பிரம்மபூருக்கு வருகிறார்கள்.
# இரகுநாத்பூர்

## புவியியல்

. என்ற புவியியல் அடையாள ஆள்கூறுகளில் கடல் மட்டத்திலிருந்து சராசரியாக 58 மீட்டர் (190 அடி) இரகுநாத்பூர் அமைந்துள்ளது.
# இரகுநாத்பூர்

## மக்கள் தொகையியல்

2001 ஆம் ஆண்டு மேற்கொள்ளப்பட்ட இந்திய மக்கள் தொகை கணக்கெடுப்பின்படி, இரகுநாத்பூரின் மக்கள் தொகை 5,601 ஆக இருந்தது. இம்மக்கள் தொகையில் ஆண்கள் 55%, பெண்கள் 45% ஆவர். இரகுநாத்பூரில் கல்வியறிவு விகிதம் 53% ஆகும். இது தேசிய சராசரியான 59.5% என்பதை விடக் குறைவு. இதில் ஆண்களின் கல்வியறிவு 62%, பெண்களின் கல்வியறிவு 42%. ஆகும். இரகுநாத்பூரில், மக்கள் தொகையில் 18% பேர் 6 வயதுக்குட்பட்டவர்கள் ஆவர்.  
2001 ஆம் ஆண்டு மேற்கொள்ளப்பட்ட இந்திய மக்கள் தொகை கணக்கெடுப்பின்படி, இரகுநாத்பூரின் மக்கள் தொகை 11,857 ஆக இருந்தது. இம்மக்கள் தொகையில் ஆண்கள் 6215 பேராகவும் பெண்கள் 5642 பேராகவும் இருந்தனர். இரகுநாத்பூரில் கல்வியறிவு விகிதம் 67.27% ஆகும். இது தேசிய சராசரியான 61.80% என்பதை விட அதிகமாகும். இதில் ஆண்களின் கல்வியறிவு 77.47%, பெண்களின் கல்வியறிவு 56.00%. ஆகும். இரகுநாத்பூரில், மக்கள் தொகையில் 17.59% பேர் 6 வயதுக்குட்பட்டவர்கள் ஆவர்.
# குறும்பி

**குறும்பி,** அல்லது மருத்துவச் சொற்களில் **செருமென்** (**cerumen**) எனப்படுவது, மனிதர்கள் மற்றும் பிற பாலூட்டிகளின் செவிக்குள் சுரக்கும் மெழுகு போன்ற ஒரு பொருள் ஆகும். இவை பழுப்பு, ஆரஞ்சு, சிவப்பு, மஞ்சள் மற்றும் சாம்பல் உள்ளிட்ட பல வண்ணங்களில் இருக்கலாம். குறும்பி**,** மனிதக் காதுகளின் தோலைப் பாதுகாத்து, சுத்தம் மற்றும் உயவிடலிற்கு உதவுகிறது. மேலும் பாக்டீரியா, பூஞ்சை, மற்றும் தண்ணீருக்கு எதிராகவும் பாதுகாப்பை வழங்குகிறது.  
குறும்பியின் முக்கிய கூறுகளில் ஒன்று செருமன். இது ஒரு வகை மாற்றியமைக்கப்பட்ட வியர்வை சுரப்பியால் உற்பத்தி செய்யப்படுகிறது. செபம் (sebum) என்னும் மற்றொன்று, ஒரு எண்ணெய்த் திரவம் ஆகும். இவை இரண்டும் வெளிப்புற காதுக்குழாயில் அமைந்துள்ள சுரப்பிகளால் தயாரிக்கப்படுகின்றன. காதுக்குழாயின் வேதியியல் கலவையானது நிறைவுற்ற மற்றும் நிறைவுறா நீண்ட சங்கிலி கொழுப்பு அமிலங்கள், ஆல்கஹால்கள், ஸ்குவலீன் மற்றும் கொழுப்பு ஆகியவற்றை உள்ளடக்கியது. குறும்பியில் இறந்த சரும செல்கள் மற்றும் முடியும் கூட உள்ளன .  
அதிகப்படியான அல்லது சுருக்கமான செருமன் என்பது குறும்பி உருவாக்கம் காதுக்குழாயில் ஒரு அடைப்பை ஏற்படுத்துவது ஆகும். மேலும், இது செவிப்பறைக்கு எதிராக, அல்லது வெளிப்புற காதுக்குழாயை அடைக்கலாம்; அல்லது செவித்திறன் கருவிகளைத் தடுக்கலாம். இதனால் செவித்திறனை இழக்கவும் வாய்ப்பு உண்டு.
# குறும்பி

## உடலியல்

### ஈர அல்லது உலர்

மரபணு ரீதியாக இரண்டு வகையான குறும்பிகள் உள்ளன: **ஈர வகை** (உலகின் பெரும்பான்மையானது) மற்றும் **உலர் வகை**. இந்த வேறுபாடு "ABCC11" மரபணுவால் ஏற்படுகிறது. ஈரக் குறும்பி வெளிர் பழுப்பு அல்லது அடர் பழுப்பு நிறத்தில் இருக்கும், மேலும் பிசுபிசுப்பு மற்றும் ஒட்டும் நிலைத்தன்மையைக் கொண்டிருக்கும். இது சுமார் 50% கொழுப்பு ஆகும். ஈர வகைக் குறும்பியானது அக்குள் நாற்றத்துடன் தொடர்புடையது. இது வியர்வை உற்பத்தியால் அதிகரிக்கிறது.  
சில கிழக்கு ஆசியர்கள் (யமாத்தோ ஜப்பானியர்கள் உட்பட) தென்கிழக்கு ஆசியர்கள் மற்றும் பூர்வீக அமெரிக்கர்கள் (இனுயிட் உட்பட) உலர் குறும்பியைக் கொண்டு பிறக்க அதிக வாய்ப்புள்ளது (சாம்பல் நிறத்தது) அதே நேரத்தில் ஆப்பிரிக்கர்கள், ஐரோப்பியர்கள் மற்றும் பிற கிழக்கு ஆசியர்கள் (ஐனு உட்பட) ஈர வகைக் குறும்பியைக் கொண்டு பிறக்க அதிக வாய்ப்பு உள்ளது. (பழுப்பு, அடர் ஆரஞ்சு முதல் இருண்ட-பழுப்பு மற்றும் ஈரப்பதத்துடன்). 30-50% தெற்காசியர்கள், மத்திய ஆசியர்கள் மற்றும் பசிபிக் தீவுவாசிகள் உலர் வகை செருமெனைக் கொண்டுள்ளனர்.
# காசிராகி பார்மைலேற்றம்

**காசிராகி பார்மைலேற்றம்** (*Casiraghi formylation*) என்பது பீனால் மற்றும் பாராபார்மால்டிகைடில் இருந்து ஒரு சாலிசிலால்டிகைடை உருவாக்கும் கரிம வேதியியல் தொகுப்பு வினையாகும். இந்த வினைக்கு வலுவான பிரான்சுடெட்டு காரமும் பலவீனமான இலூயிசு அமிலமும் தேவைப்படுகிறது. மேலும் இவ்வினை ஒரு மெத்தனால் இணை விளைபொருளைத் தருகிறது.  
}
</references>
# எகெதசு இண்டோல் தொகுப்பு

**எகெதசு இண்டோல் தொகுப்பு** (*Hegedus indole synthesis*) என்பது பலேடியம்(II) உதவியுடன் ஆர்த்தோ ஆல்க்கீனைல் அனிலின்களிலிருந்து ஆக்சிசனேற்ற வளையமாக்கல் வினையின் மூலம் இண்டோல் தயாரிக்கும் ஒரு தயாரிப்பு முறையாகும். தொலுயீன் சல்போனைல் குழுவால் பாதுகாக்கப்பட்ட அமீன்களுக்கு இந்த கரிம வேதியியல் பெயர் வினை இன்னும் தொடர்கிறது.  
எகெதசு இண்டோல் தொகுப்பு வினையைப் பயன்படுத்தி 2-அல்லைல் அனிலினை 2-மெத்திலின் இண்டோலாக மாற்றலாம்.
# உலம்பார்டோ மெத்திலீனேற்றம்

**உலம்பார்டோ மெத்திலீனேற்றம்** (*Lombardo methylenation*) என்பது உலம்பார்டோ வினையாக்கியின் உதவியுடன் கார்பனைல் சேர்மங்களை மெத்திலீனேற்றம் செய்யும் பெயர் வினையாகும். கரிம வேதியியலில் துத்தநாகம் மெத்திலீன் புரோமைடு, தைட்டானியம் டெட்ராகுளோரைடு ஆகியவற்றின் கலவையே உலம்பார்டோ வினையாக்கியாகும்.
# உலம்பார்டோ மெத்திலீனேற்றம்

## பயன்பாடுகள்

டெட்ரோடோடாக்சின் மற்றும் இருசுட்டீனின் தயாரிப்பு தொகுப்பு வினையில் உலம்பார்டோ மெத்திலீனேற்றம் பயன்படுத்தப்பட்டுள்ளது.
# வங்காளதேசக் குழந்தைகள் நாள்

**வங்காளதேசக் குழந்தைகள் நாள்** (*Children's Day (Bangladesh*)) மார்ச்சு மாதம் 17 ஆம் தேதியன்று சேக் முச்சிப்பூர் ரகுமானின் பிறந்தநாளுடன் இணைந்து கொண்டாடப்பட்டது. இருப்பினும், தற்போது, உலக குழந்தைகள் நாளுடன் இணைந்து நவம்பர் மாதம் 20 ஆம் தேதிக்கு வங்காளதேசம் குழந்தைகள் நாளை மாற்றியுள்ளது.
# வங்காளதேசக் குழந்தைகள் நாள்

## வரலாறு

வங்காளதேசக் குழந்தைகள் நாள் ஆண்டுதோறும் மார்ச்சு மாதம் 17 ஆம் தேதியன்று கொண்டாடப்படுகிறது. 1996 ஆம் ஆண்டு அவாமி லீக் ஆட்சிக்கு வந்த பிறகு இந்த நாள் தேசிய குழந்தைகள் நாளாக அறிவிக்கப்பட்டது. வங்காளதேசத்தின் முன்னாள் பிரதமர் சேக் முச்சிப்பூர் ரகுமான் 1920 ஆம் ஆண்டு மார்ச்சு மாதம் 17 ஆம் தேதியன்று பிறந்தார். அவரது பிறந்தநாள் வங்காளதேசத்தில் பொது விடுமுறை நாளாகக் கொண்டாடப்பட்டது. குழந்தைகள் உரிமைகள் மற்றும் நலனை ஊக்குவிக்கும் பல்வேறு நடவடிக்கைகளுடன் இந்நாள் கொண்டாடப்பட்டது. பன்னாட்டு குழந்தைகள் நாள் இருந்தபோதிலும், இந்த அறிவிப்பு வரும் வரை வங்காளதேசத்தில் தேசிய குழந்தைகள் நாள் கொண்டாடப்படவில்லை. இந்த நாள் 1997 முதல் கொண்டாடப்படுகிறது. வங்காளதேசத்தின் இடைக்கால அரசாங்கம் 2024 ஆம் ஆண்டில் பொது விடுமுறை நாட்களின் பட்டியலிலிருந்து இதை நீக்கியது.. 2024 ஆம் ஆண்டில், யூனுசு அமைச்சகம் அதை பொது விடுமுறை நாட்களின் பட்டியலிலிருந்து நீக்கியது.
# நாகசமுத்திரம்

**நாகசமுத்திரம்** (*Nagasamudra*) என்ற கிராமம், இந்தியாவின் தென் மாநிலமான கர்நாடகாவின் சித்ரதுர்கா, மாவட்டத்தில் மொளகல் முரு வட்டத்தில் அமைந்துள்ளது.
# நாகசமுத்திரம்

## மக்கள் தொகையியல்

2001 ஆம் ஆண்டு மேற்கொள்ளப்பட்ட இந்திய மக்கள் தொகை கணக்கெடுப்பின் படி, நாகசமுத்திரத்தின் மொத்த மக்கள் தொகை 7319 ஆகும். இம்மக்கள் தொகையில் ஆண்கள் எண்ணிக்கை 3728 ஆகவும் பெண்கள் எண்ணிக்கை 3591 ஆகவும் இருந்தது.  
2011 ஆம் ஆண்டு மேற்கொள்ளப்பட்ட இந்திய மக்கள் தொகை கணக்கெடுப்பின் படி, நாகசமுத்திரத்தின் மொத்த மக்கள் தொகை 7902 ஆகும். இம்மக்கள் தொகையில் ஆண்கள் எண்ணிக்கை 4099 ஆகவும் பெண்கள் எண்ணிக்கை 3803 ஆகவும் இருந்தது.
# போர்னியோ போர்

**போர்னியோ போர்** <small>அல்லது</small> **இரண்டாம் போர்னியோ போர்** (ஆங்கிலம்: *Borneo Campaign <small>அல்லது</small> Second Battle of Borneo*; மலாய்: *Kempen Borneo*) என்பது இரண்டாம் உலகப் போரின் போது சப்பானிய கட்டுப்பாட்டில் இருந்த பிரித்தானிய போர்னியோ மற்றும் இடச்சு போர்னியோவை விடுவிப்பதற்காக தென்மேற்கு பசிபிக் பகுதியில் நடந்த கடைசி பெரிய நேச நாடுகளின் படையெடுப்பாகும். 1945 மே 1-ஆம் திகதி தொடங்கி 1945 சூலை 21-ஆம் திகதி வரையில் நடைபெற்ற இந்தப் படையெடுப்பு **ஓபோ நடவடிக்கை** *(Operation Oboe)* என்றும் அழைக்கப்படுகிறது.  
1941-ஆம் ஆண்டின் பிற்பகுதியிலிருந்து 1942-ஆம் ஆண்டின் முற்பகுதி வரை போர்னியோ தீவுக்குள் ஊடுருவல் செய்த சப்பானிய பேரரசுப் படைகளுக்கு *(Imperial Japanese Forces)* எதிராக இந்தத் தாக்குதல்கள் நடத்தப்பட்டன. இந்தத் தாக்குதல்களுக்கு நேச நாடுகளின் தலைமையில் ஆத்திரேலிய இராணுவத் தளபதி லெசுலி மோர்சுகெட் *(Leslie Morshead)* என்பவர் தலைமை தாங்கினார்.  
போர்னியோ தீவில் இருந்த முதனமை சப்பானிய இராணுவம் முப்பத்தேழாவது இராணுவமாகும். இந்த இராணுவம் இராணுவத் துணைத் தளபதி மசாவோ பாபா *(Masao Baba)* என்பவரின் கட்டளையின் கீழ் இருந்தது. கடற்படைக்கு இராணுவத் துணைத் தலைமை தளபதி மிச்சியாகி கமாடா *(Michiaki Kamada)* தலைமை தாங்கினார்.
# போர்னியோ போர்

## பொது

ஆத்திரேலிய தரைப்படைகளுக்கு ஐக்கிய அமெரிக்கா மற்றும் பிற நேச நாட்டு வான்படை மற்றும் கடற் படைகளுக்கு பாதுகாப்பு அளித்தன. இந்த நடவடிக்கையை நடத்துவதற்கு ஐக்கிய அமெரிக்கா நாடுகள் பெரும் அளவில் கப்பல் போக்குவரத்து மற்றும் தளவாடப் பொருள்களை வழங்கியது. தாராக்கான், லபுவான், வடக்கு போர்னியோ மற்றும் பாலிக்பாப்பான் ஆகிய நான்கு இடங்களில் தரையிறக்கம் மேற்கொள்ளப்பட்டது.  
போர்னியோ தீவின் உட்புறத்தில் தயாக்கு பழங்குடியினராலும், சிறிய எண்ணிக்கையிலான நேச நாட்டுப் பணியாளர்களாலும் கெரில்லா நடவடிக்கைகள் மேற்கொள்ளப்பட்டன.
# போர்னியோ போர்

## பின்னணி

இரண்டாம் உலகப் போருக்கு முன்பு, போர்னியோ தீவின் வடக்குப் பகுதி பிரித்தானிய போர்னியோ என்றும்; தெற்குப் பகுதி இடச்சு போர்னியோ என்றும் பிரிக்கப்பட்டு இருந்தது. இடச்சு போர்னியோ என்பது நெதர்லாந்து கிழக்குத் தீவுகளின் *(Netherlands East Indies)* ஒரு பகுதியாக இந்தது. 1941-ஆம் ஆண்டு நிலவரப்படி, போர்னியோ தீவின் மக்கள் தொகை 3 மில்லியன் என மதிப்பிடப்பட்டது.  
பெரும்பான்மையான மக்கள் சிறிய கிராமங்களில் வசித்து வந்தனர். அப்போதைய நிலையில் போர்னியோவில் ஏறக்குறைய 15-க்கும் குறைவான பெரு நகரங்கள் மட்டுமே இருந்தன. போர்னியோ ஒரு வெப்பமண்டல காலநிலையைக் கொண்டுள்ளது; மற்றும் இரண்டாம் உலகப் போரின் போது அடர்ந்த காடுகளால் மூடப்பட்டிருந்தது. பெரும்பாலான கடற்கரை சதுப்புநிலங்களில், அலையாத்தித் தாவரங்கள் பெருமளவில் இருந்தன.  
போர்னியோ வளர்ச்சி அடையாத தீவாகவும், ஒரு சில சாலைகளையும், ஒரே ஒரு தொடருந்து வழித்தடத்தையும் மட்டுமே கொண்டிருந்தது. பெரும்பாலான பயணப் பாதைகள்; நீர்வழிப் பாதைகள் அல்லது குறுகிய பாதைகளின் கிளைத் தடங்களாகவே இருந்தன. பிரித்தானியர்களும் மற்றும் இடச்சுக்காரர்களும் தங்கள் சொத்துக்களைப் பாதுகாக்க போர்னியோவில் சிறிய அளவிலான படைத்துறைகளை மட்டுமே அங்கு நிறுத்தி வைத்திருந்தனர்.
# போர்னியோ போர்

## பின்னணி

### போர் தொடக்கம்

பசிபிக் போர் தொடக்கத்தின் சில வாரங்களிலேயே போர்னியோவை சப்பானியர்கள் கைப்பற்றி விட்டனர். திசம்பர் 16, 1941-இல் சப்பானிய துருப்புக்கள் சரவாக்கில் தரையிறங்கின. அங்கு இருந்த பிரித்தானிய இந்தியத் துருப்புக்களின் ஒரு படையினர் பல வாரங்களாக சப்பானிய துருப்புக்களின் முன்னேற்றத்தைத் தாமதப்படுத்தும் போராட்டத்தில் ஈடுபட்டு வந்தனர். அதன் தொடர்ச்சியில் பல முக்கிய எண்ணெய்க் கிணறுகளையும் சேதப்படுத்தினர். எதிரிகளின் தாக்குதல் நகர்வுகளை பின்னடைவுச் செய்யும் போர் உத்திகளில் இதுவும் ஒன்றாகும்.  
இதற்கிடையில், சனவரி 11, 1942 அன்று, சப்பானிய துருப்புக்கள் தாராக்கான் *(Tarakan)* தீவில் தரையிறங்கின. அடுத்த நாள் சுலாவெசி தீவில் சப்பானிய வான்குடை துருப்புக்கள் தரையிறங்கின. அப்போது அங்கு ஒரு சிறிய இடச்சுப் படை வீரர் குழு மட்டுமே காவலில் இருந்தது. சப்பானியர்களின் முன்னேற்றத்தைத் தற்காலிகமாக தடுத்து நிறுத்த அந்தக் குழுவால் ஒரு சில உள்கட்டமைப்புகளை மட்டுமே அழிக்க முடிந்தது. இறுதியில் அந்தக் குழுவினர் சப்பானியர்களால் பிடிபட்டனர். அங்குள்ள உள்கட்டமைப்பு வசதிகள் அழிக்கப்பட்டதால் பொதுமக்கள் மீது சப்பானியர்களின் கடுமையான பழிவாங்கல் நடவடிக்கைகள் தொடங்கின. குறிப்பாக பாலிக்பாப்பான் *(Balikpapan)* பகுதியில் 80 முதல் 100 இடச்சுக்காரர்கள்; மற்றும் பிரித்தானியர்கள் வரை தூக்கிலிடப்பட்டனர்.
# போர்னியோ போர்

## பின்னணி

### சப்பானியர் நிர்வாகம்

அதன் பின்னர், அரச சப்பானிய இராணுவம் *(Imperial Japanese Army)*, பிரித்தானிய வடக்கு போர்னியோவை நிர்வகித்தது. அரச சப்பானிய கடற்படை *(Imperial Japanese Navy)*, இடச்சு போர்னியோவை நிர்வகித்தது. போர்னியோ தீவில் தற்காப்புக்காக நிறுத்தி வைக்கப்பட்டு இருந்த பிரித்தானிய இடச்சு படைகள் 1944-ஆம் ஆண்டு நடுப்பகுதி வரையில் மிகக் குறைவாகவே இருந்தன. அதனால்தான் சப்பானிய படைகளை எதிர்கொள்ள இயலவில்லை. சப்பானிய ஊடுருவலின் போது, உள்ளூர் மக்கள் கடுமையான சித்ரவதைகளுக்கு உள்ளாகினர்.  
சப்பானியர்களின் போர்னியோ படையெடுப்பினால் பொதுமக்கள்தான் மிகுதியாகப் பாதிக்கப்பட்டன. தாராக்கான் தீவில் ஏராளமான மக்கள் தொழிலாளர்களாக மாற்றப்பட்டனர். பொருளாதாரம் சீர்குலைந்தது; உணவு பற்றாக்குறை அதிக அளவில் அதிகரித்தது. அக்டோபர் 1943-இல், உள்ளூர் தயாக்கு பழங்குடியினர் மற்றும் சீனர்கள் நடத்திய வெளிப்படையான போராட்டம் செசல்டன் கிளர்ச்சி *(Jesselton revolt)* எனும் வரலாற்று நிகழ்வைத் தொடக்கியது.  
இந்தக் கிளர்ச்சி பின்னர் சப்பானியர்களின் முரட்டுத்தனமான வன்முறையால் நசுக்கப்பட்டது; மற்றும் நூற்றுக் கணக்கான பொது மக்கள் தூக்கிலிடப்பட்டனர். மேலும் பலர் நோய்கள் மற்றும் பட்டினியால் இறந்தனர். சப்பானியக் கொள்கைகள் உள்ளூர் மக்கள் மீது வலுக்கட்டாயமாகத் திணிக்கப்பட்டன. அத்துடன் சப்பானியப் படைகள் போர்னியோவை நிருவாகம் செய்தபோது பல படுகொலைகளையும் செய்தன என்றும் அறியப்படுகிறது.
# போர்னியோ போர்

## பின்விளைவுகள்

இந்தப் படையெடுப்புக்குப் பிறகு, ஆத்திரேலியப் பணியாளர்கள் 1945-ஆம் ஆண்டு இறுதி வரை போர்னியோவில் இருந்தனர். அரசு நிர்வாகத்தை மீட்டெடுக்கவும்; மறுகட்டமைப்பு முயற்சிகளை மேற்பார்வையிடவும்; சப்பானிய துருப்புக்களின் சரணடைதலை மேற்பார்வையிடவும்; போர்னியோவைச் சுற்றியுள்ள முகாம்களில் அடைக்கப்பட்டிருந்த முன்னாள் நேச நாட்டுப் போர்க் கைதிகளை விடுவிக்கவும்; ஆத்திரேலியப் பணியாளர்கள் அங்கேயே இருந்தனர்.  
போருக்குப் பிறகு சரணடைந்த சப்பானியத் துருப்புக்களை படுகொலை செய்ய பியூபோர்ட் அருகே இருந்த ஆத்திரேலியப் படைகள், உள்ளூர்ப் போராளிகளை ஊக்குவித்தன என்றும் கூறப்படுகிறது.
# போர்னியோ போர்

## பின்விளைவுகள்

### சண்டக்கான் மரண அணிவகுப்பு

சண்டக்கான் மரண அணிவகுப்பு நிகழ்விற்குப் பழிவாங்கும் முறையில் சப்பானியத் துருப்புக்களின் படுகொலை அமைந்ததாகவும் கூறப்படுகிறது. ஏறக்குறைய 6,000 சப்பானிய போர் வீரர்கள் கொல்லப்பட்டனர். இந்தக் கூற்றுக்களை ஏற்றுக் கொள்ள எந்த ஆவணச் சான்றுகளும் இல்லை என்று வரலாற்றாசிரியர் ஓய் கீட் கின் *(Ooi Keat Gin)* கூறுகிறார். இருப்பினும் அப்படி ஒரு நிகழ்வு நடந்ததாக தயாக்கு பழங்குடி மக்களின் வாய்மொழி கதைகளின் மூலமாகவும் உறுதி செய்யப்படுகிறது.  
போர்னியோ போர் போர்க்களத்தில், நேச நாடுகளின் தரப்பில், ஏறக்குறைய 2,100 பேர் உயிர் இழந்தனர்; சப்பானியர் தரப்பில் ஏறக்குறைய 4,700 பேர் உயிர் இழந்தனர். அத்துடன், கணிசமான அளவிற்கு பொதுமக்களும் கொல்லப்பட்டனர் அல்லது காயம் அடைந்தனர்.
# கம்போடியாவில் குழந்தைப் படைவீரர்கள்

**கம்போடியாவில் குழந்தைப் படைவீரர்கள்** (*Child soldiers in Cambodia*) 1990 ஆம் ஆண்டுகளின் பிற்பகுதி வரை கம்போடிய உள்நாட்டுப் போர், கம்போடிய இனப்படுகொலை மற்றும் கிளர்ச்சி ஆயுத மோதல்களின் போது கெமர் ரூச்சு மற்றும் பிற ஆயுதக் குழுக்களால் பயன்படுத்தப்பட்டனர்.
# கம்போடியாவில் குழந்தைப் படைவீரர்கள்

## பின்னணி

கெமர் ரூச்சு படையினரால் பல்லாயிரக்கணக்கான குழந்தைகள் போரில் ஈடுபட கட்டாயப்படுத்தப்பட்டனர். குழந்தைகள் போரில் பங்கேற்கவும், அட்டூழியங்களைச் செய்யவும் கட்டாயப்படுத்தப்பட்டனர் என்பதற்கு கணிசமான சான்றுகள் உள்ளன. 1990 ஆம் ஆண்டுகளில், இராயல் கம்போடிய ஆயுதப் படைகளுக்குள் குழந்தைப் படைவீரர்கள் இருப்பதாக இலிகாதோ அறிக்கைகளை வெளியிட்டார். குழந்தைகளாக சேர்ந்த இந்த உறுப்பினர்கள், உள்நாட்டு மோதல் முடிந்து, அவர்கள் வயது வந்த பிறகு, படை நிறுவனத்தில் தொடர்ந்து இருக்க அனுமதிக்கப்பட்டனர். 1990 ஆம் ஆன்டுகளில் குழந்தைகளைப் படையிலிருந்து விலக்கும் முயற்சிகள் நடந்தன. 21 ஆம் நூற்றாண்டில் முன்னாள் கெமர் ரூச்சு குழந்தைப் படையினருக்கு அரசு ஆதரவு குறைவாகவே கிடைத்தது.
# இந்திரா காந்தி மருத்துவ அறிவியல் நிறுவனம்

**இந்திரா காந்தி மருத்துவ அறிவியல் நிறுவனம்** (*Indira Gandhi Institute of Medical Sciences*), மாநில அரசின் சட்டமன்ற சட்டத்தின் கீழ் செயல்படும் ஒரு அரசு நிறுவனம் ஆகும். இந்த நிறுவனம் 19 நவம்பர் 1983 அன்று புது தில்லியில் உள்ள அகில இந்திய மருத்துவ அறிவியல் நிறுவனத்தின் மாதிரியில் ஒரு தன்னாட்சி அமைப்பாக நிறுவப்பட்டது. இது பீகார் மாநிலத்தின் முக்கிய சுகாதார நிறுவனங்களில் ஒன்றாகும். இது பீகாரின் ஒரே சிறப்பு வாய்ந்த மருத்துவ நிறுவனமாகும். மேலும் நோயாளி பரிந்துரை சங்கிலியில் படிநிலையில் முதலிடத்தில் உள்ளது. இந்த நிறுவனம் மருத்துவ கல்வியை வழங்குகிறது. பீகாரில் பல சுகாதார மற்றும் மருத்துவ ஆராய்ச்சிகளையும் நடத்துகிறது. இது செப்டம்பர் 2011இல் எம். சி. ஐ. குழுவின் மருத்துவக் கல்லூரி அங்கீகாரத்தைப் பெற்றது. இது 150 அங்கீகரிக்கப்பட்ட இளநிலை மருத்துவ கல்விக்கான இடங்களையும், பீகாரின் கல்லூரிகளில் அதிக எண்ணிக்கையிலான சிறப்பு மருத்துவ படிப்பிற்கான இடங்களையும் கொண்டுள்ளது.
# இந்திரா காந்தி மருத்துவ அறிவியல் நிறுவனம்

## வளாகம்

இந்திரா காந்தி மருத்துவ அறிவியல் நிறுவனம் பெய்லி சாலையில் அமைந்துள்ளது. மருத்துவக் கல்லூரி மற்றும் மருத்துவமனை வளாகம் 131 ஏக்கர் பரப்பளவில் அமைந்துள்ளது. வரும் ஆண்டுகளில் 3000 படுக்கைகள் கொண்டதாக இந்த மருத்துவமனை தரம் உயர்த்தப்படும். தற்போது, 100 படுக்கைகள் கொண்ட பிராந்திய புற்றுநோய் நிறுவனத்துடன் கிட்டத்தட்ட 1070 படுக்கைகள் உள்ளன. மேலும் 500 படுக்கைகள் கொண்ட அதிநவீன மருத்துவமனை, 200 படுக்கைகள் கொண்ட மண்டல கண் மருத்துவ நிறுவனம் கட்டுமானப் பணி நடைபெற்று வருகிறது.
# இந்திரா காந்தி மருத்துவ அறிவியல் நிறுவனம்

## துறைகள்

- மயக்க மருந்து
- எண்டோகிரைனாலஜி
- இருதயவியல்
- இதய மற்றும் இரத்த நாள அறுவை சிகிச்சை
- சமூக மருத்துவம்
- பல் மருத்துவம்
- காது, மூக்கு மற்றும் தொண்டை
- இரைப்பை குடல் நோய்
- குடல் அறுவை சிகிச்சை
- |உள் மருத்துவம்
- சிறுநீரகவியல்
- நரம்பியல் அறுவை சிகிச்சை
- நரம்பியல்
- அணு மருத்துவம்
- எலும்பியல்
- குழந்தை மருத்துவம்
- மனநலம்
- நுரையீரல் நோய்
- இனப்பெருக்க உயிரியல்
- பிராந்திய புற்றுநோய் மையம்
- பிராந்திய கண் மருத்துவ நிறுவனம்
- தோல்
- சிறுநீரகவியல்
- விபத்து, அவசரச் சிகிச்சை
- பொது அறுவை சிகிச்சை
- குழந்தை அறுவை சிகிச்சை
# குஸ்டாவ் (முதலை)

**குஸ்டாவ்** (*Gustave (crocodile*) என்பது ஆப்பிரிக்க கண்டத்தில் உள்ள புருண்டியின் ருஸ்சி ஆறு மற்றும் தங்கனீக்கா ஏரியின் வடக்குக் கரையில் சுற்றித் திரிந்த மனிதரை வேட்டையாடிய ஒரு ஆண் நைல் முதலை ஆகும். குஸ்டாவ் 200–300 பேரைக் கொன்றதாக ஒரு வதந்தி உள்ளது. இருப்பினும் ஒரு மதிப்பீட்டின்படி இது உண்மையில் கொன்றவர்களின் எண்ணிக்கை 60 பேரோ அல்லது அதற்கும் குறைவாகவோ இருக்கலாம் எனப்படுகிறது. இது ஒரு தொன்ம அந்தஸ்தைப் பெற்றுள்ளது. மேலும் அப்பகுதியில் உள்ள மக்களால் பெரிதும் அஞ்சப்பட்டது.  
1990 களின் பிற்பகுதியிலிருந்து இந்த முதலை குறித்து ஆய்வு செய்து வரும் இருவாழ்வியல் விலங்கு ஆய்வாளர் பேட்ரிஸ் ஃபேதான் இதற்கு குஸ்டாவ் என்று பெயரிட்டார். இதற்கு பிரெஞ்சு மொழியில் *கடவுளின் ஊழியன்* என்று பொருளாகும். குஸ்டாவைப் பற்றி அறியப்பட்டவற்றில் பெரும்பாலானவை 2004 இல் பொ.ஒ.சேவையில் ஒளிபரப்பான *கேப்ட்ரிங் தி கில்லர் கிரோக்* என்ற ஆவணப்படத்திலிருந்து அறிந்தவையாகும். இந்தப் படம் குஸ்டாவைப் பிடிக்கும் முயற்சியை ஆவணப்படுத்தியது.
# குஸ்டாவ் (முதலை)

## விளக்கம்

குஸ்டாவின் சரியான நீளம், எடை ஆகியவை தெரியவில்லை. 2002 ஆம் ஆண்டில், *நேசனல் ஜியோகிராஃபிக்* இது நீளமும், எடையும் கொண்டிருக்கலாம் என்று மதிப்பிட்டது. இதற்க்கு 60 வயதுக்கு மேல் இருக்கும் என்றும் "இன்னும் வளர்ந்து கொண்டிருக்கிறது" என்றும் மதிப்பிடப்பட்டது.  
குஸ்டாவின் உடலில் மூன்று குண்டு காயத் தழும்புகள் இருந்தன. அதன் வலது தோள்பட்டை கத்தியால் ஆழமாக காயமடைந்திருந்தது கண்டறியப்பட்டது. நான்கு வடுக்கள் எவ்வாறு ஏற்ப்பட்டன என்பது தெரியவில்லை. குஸ்டாவை ஆய்வு செய்த விஞ்ஞானிகள், அதன் பெரிய அளவு எடை காரணமாக பிற முதலைகள் போல வேகமாக செயல்பட முடியவில்லை. பொதுவாக நைல் முதலைகள் பொதுவாக மீன், மான் வரிக்குதிரை போன்றவற்றை விரைவாக வேட்டையாடும், ஆனால் இதனால் அவ்வாறு வேட்டையாட முடியவில்லை. எனவே நீர்யானை, எருமை, மனிதர்கள் போன்ற பெரிய உயிரினங்களைத் தாக்க வேண்டிய கட்டாயத்துக்கு உள்ளானது என்று கூறுகின்றனர். மனிதரை வேட்டையாடி உண்ணும் விலங்கு என்று அடிக்கடி குறிப்பிடப்பட்டாலும், ஒரு பிரபலமான உள்ளூர் எச்சரிக்கையானது, அது பெரும்பாலும் அதனால் பாதிக்கப்பட்ட மனிதரின் உடல்களைச் சாப்பிடாமல் விட்டுவிட்டதாகக் கூறுகிறது.
# குஸ்டாவ் (முதலை)

## பிடிக்கும் முயற்சி

கொலையாளி முதலையான குஸ்டாவை பிடிக்கும் முயற்சியில், பாட்ரிஸ் ஃபேயும் பிற விலங்கியலாளர்களும் இரண்டு ஆண்டுகள் செலவிட்டனர். அதைப் பிடிக்க 2,000 பவுண்டு (907 கிலோ) எடையும் கிட்டத்தட்ட 30 அடி (9.1 மீ) நீளமும் கொண்ட கூண்டு உருவாக்கப்பட்டது. பின்னர் குழுவினர் குஸ்டா உலவும் நீர்ப்பகுதியில், கூண்டை நிறுவி அதைப் பிடிக்கும் முயற்சியில் ஈடுபட்டனர். மேலும் கூண்டின் உள்ளே ஒரு அகச்சிவப்பு ஒளிப்படமியும் பொருத்தப்பட்டது. ஆனால் அதில் குஸ்டாவைவோ அல்லது வேறு எந்த உயிரினமோ மாட்டவில்லை. பின்னர் விலங்கியலாளர்கள் குஸ்டா உலவும் தரைப்பகுதியில் அதைப் பிடிக்க மூன்று பெரிய கண்ணிகளை வைத்தனர். அதில் சிறிய முதலைகள் மாட்டின ஆனால், குஸ்டாவை பிடிக்க முடியவில்லை.  
நாட்டில் நடந்துவந்த, உள்நாட்டு மோதல் காரணமாக நாட்டை விட்டு வெளியேற வேண்டிய கட்டாயம் குழுவினர்க்கு ஏற்பட்டது. அதற்கு முன்பு, அந்தக் குழுவினர் ஒரு உயிருள்ள ஆட்டை கூண்டில் வைத்தனர். இடிமழையின் காரணமாக, ஒளிப்படமி பழுதடைந்தது. மறுநாள் காலையில் பார்க்கும்போது கூண்டில் ஆடும் இல்லை குஸ்டாவும் இல்லை.
# குஸ்டாவ் (முதலை)

## மரணத்திற்கான சாத்தியம்

2009 ஆம் ஆண்டில், குஸ்டாவ் டாங்கனிகா ஏரிக்கு அருகிலுள்ள ருஸ்சி ஆற்றில் பார்வையில் தென்பட்டது.  
புருண்டியில் பயணம் குறித்த 2019 ஆம் ஆண்டு கட்டுரையில், *டிராவல் ஆப்பிரிக்கா மேகசினின்* எழுத்தாளர் ஒருவர் குஸ்டாவ் கொல்லப்பட்டதை அறிந்ததாக அறிவித்தார். அது எப்படி, எங்கே, யாரால் கொல்லப்பட்டது என்று கூறப்படவில்லை, மேலும் எந்த ஒளிப்படச் சான்றும் இதுவரை வெளிவரவில்லை, உறுதியான ஆதாரங்கள் முன்வைக்கப்படும் வரை இந்தக் கூற்றுக்கள் சந்தேகத்திற்குரியனாகவே உள்ளன.
# சாம்ராட் சவுத்ரி

**சாம்ராட் சவுத்ரி** (*Samrat Choudhary*) எனும் **இராகேசு குமார்** (பிறப்பு 16 நவம்பர் 1968) இந்திய அரசியல்வாதி ஆவார். இவர் 2024 முதல் விஜய் குமார் சின்காவுடன் இணைந்து நிதீஷ் குமாரின் கீழ் பீகாரின் 8ஆவது துணை முதல்வராக பணியாற்றி வருகிறார். இவர் பாரதிய ஜனதா கட்சியின் பீகார் சட்டமன்ற உறுப்பினராக உள்ளார். இவர் மார்ச் 2023 முதல் சூலை 25, 2024 வரை பீகார் மாநில பாஜகவின் கட்சித் தலைவராக இருந்துள்ளார். இவர் சட்டமன்ற உறுப்பினராகவும், இராச்டிரிய ஜனதா தளம் அரசாங்கத்தில் பீகார் அரசாங்கத்தில் அமைச்சராகவும் இருந்துள்ளார். பீகார் மாநிலத்தின் பாஜகவின் முன்னாள் துணைத் தலைவராக இருந்த சவுத்ரி, தற்போது தனது முதல் பதவிக்காலம் 2019இல் முடிவடைந்த பின்னர் 2020இல் இரண்டாவது முறையாக சட்ட மேலவை உறுப்பினராகத் தேர்ந்தெடுக்கப்பட்டார். 2014ஆம் ஆண்டில், சாம்ராட் இராச்டிரிய ஜனதா தளம் பிளவுபட திட்டமிட்டார். கட்சியின் பிளவுபட்ட குழுவாக பதின்மூன்று சட்டமன்ற உறுப்பினர்களுடன் பாஜகவில் சேர்ந்தார். 2022ஆம் ஆண்டில், பீகார் சட்டமன்றக் குழுவில் எதிர்க்கட்சித் தலைவராக தேர்ந்தெடுக்கப்பட்டார். 2024ஆம் ஆண்டில், இவர் சரக்கு மற்றும் சேவை வரி விகித சீரமைத்தல் குழுவின் அமைப்பாளராகவும் நியமிக்கப்பட்டார்.
# சாம்ராட் சவுத்ரி

## வாழ்க்கை

சவுத்ரி கொய்ரி குசுவாகா இனக்குழுவினைச் சேர்ந்தவர். இவர் நீண்ட காலமாக பாஜகவின் இதர பிற்படுத்தப்பட்ட வகுப்பு ஆதரவு முகமாக இருந்து வருகிறார். இவர் 1968 நவம்பர் 16 அன்று முங்கரின் லகான்பூர் கிராமத்தில் பிறந்தார். இவரது தாயின் பெயர் பார்வதி தேவி மற்றும் தந்தையின் பெயர் சகுனி சவுத்ரி. இஅவரது மூதாதையர் கிராமம் முங்கேர் மாவட்டத்தின் தாராப்பூர் தொகுதியில் உள்ள லகான்பூரில் உள்ளது. சாம்ராட் உயர்மட்ட அரசியல்வாதிகளின் குடும்பத்தைச் சேர்ந்தவர். இவரது தந்தை சகுனி சவுத்ரி ஏழு முறை சட்டமன்ற உறுப்பினராகவும் , தாய் பார்வதி தேவி தாராபூர் தொகுதி சட்டமன்ற உறுப்பினராகவும் இருந்துள்ளார். சவுத்ரி தனது அடிப்படை கல்வியை முடித்த பிறகு, மதுரை காமராசர் பல்கலைக்கழகத்தில் உயர் கல்வியைப் பெற்றார். இவரது கல்வித் தகுதிகள் பொது சர்ச்சைக்கு உள்ளாகியுள்ளன.
# சாம்ராட் சவுத்ரி

## அரசியல் வாழ்க்கை

சவுத்ரி 1990இல் தீவிர பீகார் அரசியலில் நுழைந்தார். 1999 மே 19 அன்று பீகார் அரசாங்கத்தில் விவசாய அமைச்சராக பதவியேற்றார். இவர் பர்பத்தா சட்டமன்றத் தொகுதியிலிருந்து 2000 மற்றும் 2010இல் போட்டியிட்டு சட்டமன்ற உறுப்பினராகத் தேர்ந்தெடுக்கப்பட்டார். 2010ஆம் ஆண்டில், பீகார் சட்டப்பேரவையில் எதிர்க்கட்சியின் தலைமை கொறடாவாக நியமிக்கப்பட்டார். சூன் 2, 2014 அன்று, இவர் பதவியேற்றார். பீகார் அரசாங்கத்தில் நகர்ப்புற மேம்பாடு மற்றும் வீட்டுவசதித் துறை அமைச்சராகப் பொறுப்பேற்றார். 2018ஆம் ஆண்டில், இவர் பாரதிய ஜனதா கட்சி பீகார் பிரதேசத்தின் துணைத் தலைவராக நியமிக்கப்பட்டார். பாஜகவில் சேருவதற்கு முன்பு இவர் இராச்டிரிய ஜனதா தளம், ஐக்கிய ஜனதா தளம் கட்சியில் செயல்பட்டார். 2020 பீகார் சட்டமன்றத் தேர்தலில் இவர் தேசிய ஜனநாயகக் கூட்டணி நட்சத்திர பிரச்சாரகராக நியமிக்கப்பட்டார். இதற்கிடையில் லாலு பிரசாத் யாதவின் சாதி சமன்பாடு குறித்து சர்ச்சைக்குரிய அறிக்கையை அளித்த பின்னர் இவர் சர்ச்சையில் சிக்கினார்.  
2021ஆம் ஆண்டில், பாஜக ஒதுக்கீட்டிலிருந்து நிதிஷ் குமாரின் விரிவாக்கப்பட்ட அமைச்சரவையில் சாம்ராட் பஞ்சாயத்து ராஜ் அமைச்சராக நியமிக்கப்பட்டார். 2014ஆம் ஆண்டில் ஜித்தன் ராம் மாஞ்சி அமைச்சகத்தில் நகர்ப்புற மேம்பாடு மற்றும் வீட்டுவசதி, சுகாதார அமைச்சராகவும், 1999ஆம் ஆண்டில் ராப்ரி தேவி அமைச்சகத்தில் அளவியல் மற்றும் தோட்டக்கலை அமைச்சராகவும் பணியாற்றியுள்ளார்.  
சனவரி 2024இல், சவுத்ரி பீகாரில் பாரதிய ஜனதா கட்சியின் சட்டமன்றக் கட்சியின் தலைவராக நியமிக்கப்பட்டார். பின்னர், பாஜக சட்டமன்றக் கட்சியின் துணைத் தலைவராக விஜய் குமார் சின்கா நியமிக்கப்பட்டார். 2024ஆம் ஆண்டில் மாநிலத்தில் அமைக்கப்பட்ட நிதீஷ் குமாரின் 9ஆவது அரசாங்கத்தில் பீகாரின் துணை முதலமைச்சர்களாக சின்காவும் சவுத்ரியும் பதவியேற்றனர். 2025 பீகார் சட்டப்பேரவைத் தேர்தலில் சவுத்ரியை பாஜக தனது முதல்வர் வேட்பாளராக முன்னிறுத்தலாம் என்று பல அரசியல் ஆய்வாளர்கள் கூறினர். பீகார் போன்ற சாதி முக்கியத்துவம் வாய்ந்த மாநிலத்தில் எந்தவொரு அரசியல் பரிசீலனையும் சாதியை மையமாக வைத்திருப்பதன் மூலம் மட்டுமே செய்ய முடியும் என்று நிபந்தனை விதிக்கப்பட்டது. 2022ஆம் ஆண்டில் நிதீஷ் குமார் நடத்திய சாதி அடிப்படையிலான மக்கள் தொகை கணக்கெடுப்பைத் தொடர்ந்து, மாநில மக்கள் தொகையில் இதர பிற்படுத்தப்பட்டோர் மற்றும் மிகவும் பிற்படுத்தப்பட்ட வகுப்பினர் 60% உள்ளனர் என்பது தெரியவந்தது. மேலும் இந்த வெளிப்பாடு மாநிலத்தில் இபிவ மைய அரசியல் தேவைப்பட்டது. பீகார் மாநிலத்தில் வரலாற்று ரீதியாக உயர் சாதி எதிர்ப்பு போராட்டத்திற்கு தலைமை தாங்கிய யாதவ், குர்மி மற்றும் கோயேரி ஆகிய மூன்று விவசாய சாதிகளின் முத்திரையின் ஒரு பகுதியாக இருந்த சாதியைச் சேர்ந்தவர் என்பதால், பாரதிய ஜனதா கட்சியின் உயர்மட்ட தலைமைப் பதவிக்கு சவுத்ரி இயற்கையான தேர்வாக கருதப்பட்டார். அதிகார வட்டத்திலிருந்து உயர் சாதியினர் இடம்பெயர்ந்ததைத் தொடர்ந்து, லாலு பிரசாத் யாதவ் மற்றும் நிதீஷ் குமார் முதல்வராகப் பொறுப்பேற்றதால் யாதவ் மற்றும் குர்மிகளால் மாநிலத்தை நடத்த முடிந்தது, ஆனால் குசுவாக்கள் அல்லது கோயிரிகள் பின்தங்கினர். எனவே, சவுத்ரி ஒரு குசுவாகா என்பது பீகார் அரசியலில் நிதீஷ் குமாரின் மேலாதிக்கத்திற்கு பாஜக அளித்த பதில் என்று கருதப்பட்டது.
# உப்பு-இல்லா குறுக்கம்

**உப்பு-இல்லா குறுக்கம்** (*Salt-free reduction*) என்பது வேதியியலில், எலக்ட்ரான் நிறைந்த மும்மெத்தில்சிலில் வினையாக்கிகளால் உலோக ஆலைடுகளைக் குறைப்பதற்கான முறையை விவரிக்கிறது. ஒரு சேர்மம் குறைக்கப்படும்போது பொதுவாக உலோக உப்புகள் போன்ற பக்கவிளைவுகள் உருவாகும். ஆனால் உப்பு-இல்லா குறுக்க முறையில் பயன்படுத்தப்படும் குறைக்கும் முகவர்கள் உப்புகளை உருவாக்காமல், எளிய கரிமச் சேர்மங்கள் மட்டுமே உருவாக்குகின்றன. ஐதரோசிலேன்கள், போரேன்கள், கரிம சிலேன்கள் போன்ற கரிம வேதியியல் முகவர் இவ்வினைக்குப் பயன்படுத்தப்படுகின்றன.  
உலோக ஆலைடுகளின் பாரம்பரிய குறுக்க வினைகள் கார உலோகங்களைக் கொண்டு நிறைவேற்றப்படுகின்றன. இவ்வினை கார உலோக உப்புகளை இணைத்து உருவாக்கும் ஒரு செயல்முறையாகும். உப்பு இல்லா குறுக்க வினையைப் பயன்படுத்தி, உலோக ஆலைடுகளை குறைத்தால், கனிம அல்லது கரிம உலோக உற்பத்தியில் இருந்து எளிதாக அகற்றக்கூடிய நடுநிலை கரிம சேர்மங்களை உருவாக்கலாம். உலோக ஆலைடுகளின் குறைப்புடன் கூடுதலாக, இந்த முறையுடன் தொடர்புடைய வினையாக்கிகள் கரிம அடி மூலக்கூறுகளின் ஆக்சிசனேற்றத்திற்கும் பொருந்துகின்றன.  
ஒரு பொதுவான குறைக்கும் முகவர் என்,என்'-பிசு(மும்மெத்தில்சிலில்)-4,4'-பைபிரிடினிலிடின் ஆகும். தொடர்புடைய பைரசின் மற்றும் வளையயெக்சாடையீன் அடிப்படையிலான வினையாக்கிகள் உருவாக்கப்பட்டுள்ளன. அவை சிவப்பு அல்லது ஆரஞ்சு டெட்ரா ஐதரோ பியூரானில் கரையக்கூடிய திடப்பொருள்களாகும். மும்மெத்தில்சிலில் குளோரைடு (Me = CH3) முன்னிலையில் 4,4'-பைபிரிடினை குறைப்பதன் மூலம் பைபிரிடின் வினையாக்கி தயாரிக்கப்படுகிறது.:  
:NC<sub>5</sub>H<sub>4</sub>C<sub>5</sub>H<sub>4</sub>N + 2 Li + 2 Me<sub>3</sub>SiCl -> Me<sub>3</sub>SiNC<sub>5</sub>H<sub>4</sub>C<sub>5</sub>H<sub>4</sub>NSiMe<sub>3</sub> + 2 LiCl  
சிலிலேற்ற பைரசீன் வினைக்காரணியைப் பயன்படுத்தி தங்குதன் அறுகுளோரைடை டெட்ராகுளோரைடாக மாற்றுவது ஒரு பொதுவான குறைப்பு வினையாகும்:  
::Me<sub>3</sub>SiNC<sub>4</sub>Me<sub>4</sub>NSiMe<sub>3</sub> + WCl<sub>6</sub> + 2 thf -> NC<sub>4</sub>Me<sub>4</sub>N + 2 Me<sub>3</sub>SiCl + WCl<sub>4</sub>(thf)<sub>2</sub>
# உப்பு-இல்லா குறுக்கம்

## பயன்கள்

உப்பு-இல்லா குறுக்க வினைகளைப் பயன்படுத்தினால் பக்க விளைபொருளாக உலோக உப்புகள் உருவாகாது. வினைக்கலவையிலிருந்து இவற்றைப் பிரிப்பது எளிது. கழிவு உருவாக்கமும் குறைவு. சுற்றுச்சூழலுக்கு நட்பானது.
# சுனில் குமார் (சஉ)

**சுனில் குமார் சிங்** (*Sunil Kumar*) என்பவர் இந்திய அரசியல்வாதியும் பீகார் சட்டமன்ற உறுப்பினரும் ஆவார். இவர் முன்னாள் காவல் பணி அதிகாரி ஆவார். இவர் தற்போது பீகாரின் கல்வி அமைச்சராக பணியாற்றி வருகிறார். இவர் பீகாரின் போரே சட்டமன்ற உறுப்பினராக தேர்ந்தெடுக்கப்பட்டார். 1997 முதல் 6 ஆண்டுகளுக்கும் மேலாக பாட்னா மாவட்டத்தின் மாவட்ட காவல் கண்காணிப்பாளராகப் பணியாற்றினார். 2020ஆம் ஆண்டில் இவர் பீகார் காவல்துறைக் கட்டடம் கட்டுமானக் கழகத்தின் தலைமை இயக்குநர் 1984ஆம் ஆண்டில் புது தில்லியின் புனித இசுடீபன் கல்லூரியில் வரலாற்றில் முதுகலைப் பட்டம் பெற்றார்.
# பாமிடிபள்ளி நரசிம்ம மூர்த்தி

**பாமிடிபள்ளி நரசிம்ம மூர்த்தி** (*Bhamidipally Narasimha Murthy*) (பிறப்பு அக்டோபர் 28,1957) பொதுவாக **பிநிம்** என்ற புனைப்பெயரால் அறியப்படும் இவர் ஆந்திரப் பிரதேச மாநிலத்தைச் சேர்ந்த ஒரு இந்திய எழுத்தாளரும், கேலிச்சித்திர வரைஞரும் ஆவார். இவர் கலா ரத்னா விருதையும் நான்கு நந்தி விருதுகளையும் பெற்றவர்.
# பாமிடிபள்ளி நரசிம்ம மூர்த்தி

## ஆரம்பகால வாழ்க்கை

பாமிடிபள்ளி சூரியநாராயண மூர்த்தி மற்றும் விஜயலட்சுமி ஆகியோருக்கு அக்டோபர் 28,1957 அன்று ஆந்திராவின் கிழக்கு கோதாவரி மாவட்டத்தின் ஆத்ரேயபுரத்தில் (இப்போது கோணசீமா மாவட்டத்திலுள்ளது) பிறந்தார். ஆத்ரேயபுரத்தில் தனது ஆரம்பகால கல்வியைக் கற்றார். பின்னர், 1981 இல் ஐதராபாத்து சென்றார். ஒரு ஆயுர்வேத மருத்துவராக இருப்பினும் இவர் மருத்துவப் பயிற்சி செய்யவில்லை. இவருக்கு ஒரு சகோதரர் உள்ளார்.  
தனது படைப்புகளுக்கு குறைந்தபட்சம் 26 புனைப் பெயர்களைப் பயன்படுத்தியதாக அறியவருகிறது. இதில் கவிதைகளுக்கு பயன்படுத்திய பிநிம் மற்றும் நீலாப்பிரியா என்பதும் அடங்கும். இவரைப் பொறுத்தவரை, அவர் தனது முதலெழுத்துக்களை "பி. என். எம்" என்று பிரதிபலிக்கும் பிநிம் என்ற புனைப்பெயரைத் தேர்ந்தெடுத்தார். இவரது படைப்புகள் ஆந்திர பூமி, சுவாதி, *சினுக்கு* போன்ற இதழ்களில் வெளியிடப்பட்டுள்ளன.
# பாமிடிபள்ளி நரசிம்ம மூர்த்தி

## குச்சிப்புடி நடனங்கள்

1990களில், குச்சிப்புடி பாலேவிற்கான திரைக்கதைகளை எழுதத் தொடங்கினார். இரவீந்திரநாத் தாகூரின் வாழ்க்கையை அடிப்படையாகக் கொண்டு பெடில்கா நர்சிங் ராவ் என்பவர் எழுதிய *மதுரா சுவப்னம்* என்ற பாலே மூலம் அறிமுகமானார். பல்வேறு கண்ணோட்டங்களில் இராமாயணத்தைப் பற்றி ஐந்து வெவ்வேறு பாலேக்களை எழுதியுள்ளார். அவற்றில் சில இராவணன், மந்தரை மற்றும் சபரி ஆகியோரின் பார்வையில் இருந்து எழுதப்பட்டுள்ளன. மார்ச் 2019 நிலவரப்படி, இவர் 254 பாலேக்களை எழுதியுள்ளார்., *கோதை கல்யாணம்*, *புஷ்கர புலகித கோதாவரி*, *சுவேச்ச பாரத்* போன்ற பாலேக்களுக்கான திரைக்கதைகளில் இவர் பங்களித்துள்ளார். குச்சிப்புடி நடனக் கலைஞர் ஸ்ரீலட்சுமி கோவர்தனனின் *அர்த்தநாரீசுவரம்*, *கதா கெலிகா*, *மீனாட்சி கல்யாணம்*, தீபிகா ரெட்டியின் *பிரகிருதி ரக்சதி ரக்சிதகா*, *சபரி கிரீச சரணம்*, *லலிதா சிந்தூரி*, *காளி மர்தனம்*, *ராம கதா சரம்*, வாத்சாயனரின் காம சூத்திரத்தை அடிப்படையாகக் கொண்டு சுவாதி சோம்நாத் நிகழ்த்திய *வாத்சாயனி காமசூத்திரம்* போன்றவை இவரது குறிப்பிடத்தக்க நிகழ்ச்சிகளாகும்.
# பாமிடிபள்ளி நரசிம்ம மூர்த்தி

## வரவேற்பு

தி இந்து நாளிதழின் விமர்சகர் குடிப்பூடி ஸ்ரீஹரி, விஷ்ணுவின் வடிவமான அரங்கநாதர் மற்றும் ஆண்டாளைச் சித்தரிக்கும் கோதை கல்யாணத்திற்காக பிநிம் எழுதிய திரைக்கதை குச்சிப்புடியின் மற்ற பிரதிநிதிகளுடன் ஒப்பிடும்போது தனித்துவமானது என்றும், படைப்பாற்றல் கொண்டது என்றும் எழுதியிருந்தார். ஸ்ரீஹரி, இருப்பினும், பொதுவான நடைமுறைக்கு மாறாக, விஷ்ணுவின் அவதாரங்களான இராமர் மற்றும் கிருட்டிணனிடமிருந்து உத்வேகம் பெறுகிறார்கள் எனவும் எழுதியிருந்தார்.
# பாமிடிபள்ளி நரசிம்ம மூர்த்தி

## திரைப்படங்கள்

தெலுங்கில் வெளியான *யமுடு அண்ணா கி மொகுடு* என்ற திரைப்படத்தில் ஒரு பாடலை பிநிம் எழுதினார். அது நல்ல வரவேற்பைப் பெற்றது. இருப்பினும், இவர் திரைப்படத் துறையில் மேலும் தொடரவில்லை.
# பாமிடிபள்ளி நரசிம்ம மூர்த்தி

## பிற பணிகள்

பாபு மற்றும் முல்லப்புடி வெங்கட ரமணா ஆகியோரின் நினைவாக பாபு-ரமணா அகாதமியை நிறுவிய பிநிம், ஒவ்வொரு ஆண்டும் ஒரு கேலிச்சித்திர வரைஞர்களுக்கு பாபு விருதையும், ஒரு எழுத்தாளருக்கு ரமணா விருதையும் வழங்குகிறார். மேலும் அக்சனா என்ற புத்தக வெளியீட்டு நிறுவனத்தின் ஆலோசகராகவும் பணியாற்றியுள்ளார்.
# பாமிடிபள்ளி நரசிம்ம மூர்த்தி

## விருதுகள்

பிநிம் ஆந்திரப் பிரதேச அரசால் கலா ரத்னா விருதை பெற்றார். தொலைக்காட்சியில் திரைக்கதை, கதை மற்றும் வசனங்களுக்கான தனது பங்களிப்புகளுக்காக நான்கு நந்தி விருதுகளையும் பெற்றுள்ளார்.<ref name=
# பாரத் பூசன் மண்டல்

**பாரத் பூசன் மண்டல்** (*Bharat Bhushan Mandal*) என்பவர் ஓர் இந்திய அரசியல்வாதி ஆவார். 2020 ஆம் ஆண்டு முதல் பீகார் சட்டமன்ற உறுப்பினராக பணியாற்றி வருகிறார். தற்போது இராசுட்ரிய சனதா தளம் கட்சியுடன் இணைந்துள்ளார். பீகாரின் மதுபனி மாவட்டத்தில் உள்ள இலௌகாகா சட்டமன்றத் தொகுதியில் போட்டியிட்டு சட்டமன்ற உறுப்பினராகத் தேர்ந்தெடுக்கப்பட்டார்.
# பாரத் பூசன் மண்டல்

## ஆரம்ப கால வாழ்க்கை

பாரத் பூசன் மண்டல் பீகாரில் உள்ள மதுபானியில் 1958 ஆம் ஆண்டில் தானிக் லால் மண்டலுக்கு மகனாகப் பிறந்தார்.  
2020 ஆம் ஆண்டு பிப்ரவரி மாதம் 9 ஆம் தேதியன்று இராசுட்ரிய சனதா தளத்தின் புதிய மாவட்டத் தலைவராக பாரத் பூசன் மண்டல் பரிந்துரைக்கப்பட்டார்.
# பாரத் பூசன் மண்டல்

## தனிப்பட்ட வாழ்க்கை

பாரத் பூசன் மண்டல் இராகினி தேவியை திருமணம் செய்து கொண்டார். மற்றொரு பீகார் அரசியல்வாதி மற்றும் பீகார் அரசாங்கத்தில் போக்குவரத்துத் துறையின் முன்னாள் அமைச்சர் சீலா மண்டலின் மைத்துனர் என்றும் இவர் அறியப்படுகிறார்.
# பிரணவ் குமார் யாதவ்

**பிரணவ் குமார் யாதவ்** (*Pranav Kumar Yadav*) என்பவர் ஓர் இந்திய அரசியல்வாதி ஆவார். 1966 ஆம் ஆண்டு சூன் மாதம் 12 ஆம் தேதியன்று இவர் பிறந்தார். பீகாரைச் சேர்ந்த இவர் முங்கேர் சட்டமன்றத் தொகுதியில் போட்டியிட்டு வென்று பீகாரின் சட்டமன்ற உறுப்பினராக உள்ளார். பாரதிய ஜனதா கட்சியின் உறுப்பினராக பீகார் அரசியலில் இயங்குகிறார். 2015 ஆம் ஆண்டு நடைபெற்ற தேர்தலில் இவர் இராசுட்ரிய சனதா தளம் கட்சியின் வேட்பாளர் விச்சய குமார் யாதவிடம் தோற்றுப் போனார்.
# பிரணவ் குமார் யாதவ்

## அரசியல் வாழ்க்கை

பிரணவ் குமார் யாதவ் 2019 ஆம் ஆண்டில் நவாதா மக்களவைத் தொகுதியில் இராசுட்ரிய சனதா தளம் கட்சியின் வேட்பாளராகப் போட்டியிட்டார், ஆனால் சந்தன் சிங்கிடம் தோற்றார்.
# செர்கி லோபனோவ்

**செர்கி லோபனோவ்** (*Sergei Lobanov*) உருசிய நாட்டைச் சேர்ந்த சதுரங்க கிராண்டு மாசுட்டர் ஆவார். 2001 ஆம் ஆண்டு மே மாதம் 19 ஆம் தேதி உருசியாவின் செயிண்ட் பீட்டர்சுபர்கு நகரத்தில் இவர் பிறந்தார். பிடே அமைப்பு 2022 ஆம் ஆண்டு செர்கி லோபனோவிற்கு சதுரங்க கிராண்டு மாசுட்டர் பட்டத்தை வழங்கியது. செர்கி ஆண்ட்ரீவிச் லோபனோவ் என்ற பெயராலும் அறியப்படுகிறார்.
# செர்கி லோபனோவ்

## சதுரங்க வாழ்க்கை

செர்கி லோபனோவ் செயிண்ட் பீட்டர்சுபர்க்கு சதுரங்கப் பள்ளியின் மாணவராக இருந்தார். இவர் உருசியாவிற்காக ஐரோப்பிய இளைஞர் சதுரங்க வாகையாளர் போட்டி மற்றும் உலக இளைஞர் சதுரங்க வாகையாளர் போட்டிகளில் வெவ்வேறு வயது பிரிவுகளில் விளையாடினார். 2015 ஆம் ஆண்டு போரேக்கில் நடந்த 14 வயதுக்குட்பட்ட வீரர்கள் பிரிவில் ஐரோப்பிய இளைஞர் சதுரங்க வாகையாளர் போட்டியை வென்றதன் மூலம் சிறந்த சாதனையைப் பெற்றார். 2013 ஆம் ஆண்டில், லோபனோவ் 12 வயதுக்குட்பட்டோருக்கான உலக இளைஞர் சதுரங்க வாகையாளர் போட்டியில் வெண்கலப் பதக்கம் வென்றார்.  
செர்கி லோபனோவ் உலக இளைஞர் சதுரங்க ஒலிம்பியாடு போட்டிகளில் 16 வயதுக்கு உட்பட்டோர் பிரிவில் உருசிய அணிக்காக இரண்டு முறை விளையாடினார். அப்போட்டியில் இவர் குழு போட்டியில் தங்கம் (2017) மற்றும் வெள்ளி (2016) பதக்கங்களையும், தனிநபர் போட்டியில் வெள்ளி (2017) மற்றும் வெண்கலம் (2016) பதக்கங்களையும் வென்றார். 2016 ஆம் ஆண்டில், செர்கி லோபனோவ் செயிண்ட் பீட்டர்சுபர்க்கு சதுரங்க வாகையாளர் போட்டியில் வெண்கலப் பதக்கம் வென்றார். 2017 ஆம் ஆண்டில், அவர் கிராண்ட்மாசுட்டர் விதிமுறையுடன் செயிண்ட் பீட்டர்சுபர்க் பன்னாட்டு சதுரங்கப் போட்டியை வென்றார்.  
2017 ஆம் ஆண்டில், இவருக்கு பிடே அமைப்பு பன்னாட்டு சதுரங்க மாசுட்டர் பட்டத்தையும் 2022 ஆம் ஆண்டில் கிராண்டு மாசுட்டர் பட்டத்தையும் வழங்கியது.
# தேனியல் குவிசான்

**தேனியல் குவிசான் ** (*Daniel Quizon*) பிலிப்பீன்சு நாட்டைச் சேர்ந்த சதுரங்க கிராண்டு மாசுட்டர் ஆவார். 2004 ஆம் ஆண்டு நவம்பர் மாதம் 10 ஆம் தேதி பிலிப்பீன்சு நாட்டின் இரிசால் மாகாணத்தில் இவர் பிறந்தார். குவிசான் பிலிப்பீன்சு நாட்டின் சதுரங்க வாகையாளர் பட்டத்தை வென்றுள்ளார். பிடே அமைப்பு 2024 ஆம் ஆண்டு தேனியல் குவிசானுக்கு சதுரங்க கிராண்டு மாசுட்டர் பட்டத்தை வழங்கியது.  
தேனியல் குவிசான் 2021 ஆம் ஆண்டு சதுரங்க உலகக் கோப்பையில் விளையாடத் தகுதி பெற்றார். அங்கு அவர் முதல் சுற்றில் எவ்கெனி பரீவ் என்பவரிடம் 1.5-0.5 என்ற புள்ளிகள் கணக்கில் தோற்கடிக்கப்பட்டார்.  
2023 ஆம் ஆண்டு பிப்ரவரி மாதத்தில் பிலிப்பீன்சின் ஏகியூ பிரைம் ஆசியான் சதுரங்க வாகையாளர் போட்டியை வென்றார். இதன் மூலம் தேனியல் குவிசானுக்கு கிராண்டு மாசுட்டர் விதிமுறை கிடைத்தது. 2023 ஆம் ஆண்டு சூன் மாதத்தில் தாய்லாந்தின் பாங்காக்கில் நடந்த ஆசிய வயதுப் பிரிவு சதுரங்க வாகையாளர் போட்டியில் வெற்றி பெற்று தனது மூன்றாவது கிராண்டுமாசுட்டர் விதிமுறையைப் பெற்றார்.
2024 ஆம் ஆண்டு மார்ச்சு மாதம் 31 ஆம் தேதியன்று குவிசான் நுயென் அன் டங்கை தோற்கடித்து அனோய் கிராண்ட்மாசுட்டர் சதுரங்கப் போட்டியை வென்றார். வியட்நாமில் தனது மூன்றாவது மற்றும் இறுதி கிராண்டுமாசுட்டர் விதிமுறையைப் பெற்றார். 45ஆவது சதுரங்க ஒலிம்பியாடு போட்டியில் கிராண்டுமாசுட்டர் இகோர் எஃபிமோவை தோற்கடித்த பிறகு தனது இறுதி கிராண்ட்மாசுட்டர் விதிமுறையைப் பெற்றார்.
# அரச சப்பானிய இராணுவம்

**அரச சப்பானிய இராணுவம்** (ஆங்கிலம்: *Imperial Japanese Army* (**IJA**); சப்பானியம்: 大日本帝国陸軍) என்பது 1868 முதல் 1945 வரை செயல்பாட்டில் இருந்த சப்பானிய பேரரசின் முக்கியத் தரைப்படை ஆகும். சப்பானிய மொழியில் அதன் முழுப் பெயர் டாய்-நிப்பான் தெய்கோக்கு ரிகுகன் (Dai-Nippon Teikoku Rikugun), அதாவது பெரிய சப்பானியப் பேரரசின் இராணுவம் என பொருள்படும். இந்த இராணுவம், அரச சப்பானிய இராணுவத்தின் பொதுப் பணியாளர் அலுவலகம் (*Imperial Japanese Army General Staff Office*); மற்றும் போர்த் துறை அமைச்சினால் கட்டுப்படுத்தப்பட்டது. இந்த இரண்டு அமைப்புக்களும் சப்பானிய அரசரின் பார்வையில் இருந்தன. இராணுவம் மற்றும் கடற்படை இரண்டிற்கும் உச்சத் தளபதியாக சப்பானிய அரசர் பொறுப்பு வகித்தார்.  
மெய்ஜி மறுசீரமைப்பிற்குப் பிறகு, இந்த இராணுவம் சப்பானியப் போர்ப் படைகளில் இருந்து உருவாக்கப்பட்டது. இது பிரெஞ்சு மற்றும் ஜெர்மன் முன்மாதிரிகளால் ஈர்க்கப்பட்ட ஒரு சக்திவாய்ந்த நவீன இராணுவமாக பரிணமித்தது. சப்பானில் தொழில்மயமாக்கத்திற்கு முன் இருந்த சப்பானிய படைத்துறையின் சாமுராய் பிரிவிற்குப் பதிலாக 1868-ஆம் ஆண்டில் அரச சப்பானிய இராணுவம் உருவாக்கப்பட்டது.
# அரச சப்பானிய இராணுவம்

## பொது

மஞ்சூரியாவின் மீது படையெடுப்பு, பாக்சர் கிளர்ச்சியில் பங்களிப்பு; மற்றும் பசிபிக் போரின் போது ஆசிய-பசிபிக் முழுவதும் சமர் கொள்ளுதல்; உள்ளிட்ட பல வெளிநாட்டு இராணுவ நடவடிக்கைகளுக்கு அரச சப்பானிய இராணுவம் பொறுப்பேற்றது. பரவலான போர்க் குற்றங்களைப் புரிந்ததற்காகப் பெயர் பெற்ற இந்த இராணுவம், 1945-ஆம் ஆண்டில் இரண்டாம் உலகப் போரில் சப்பான் சரணடைந்த பிறகு அரச சப்பானிய இராணுவம் கலைக்கப்பட்டது. பின்னர் அதன் செயல்பாடுகள் சப்பான் தரைவழி தற்காப்புப் படைக்கு *(Japan Ground Self-Defense Force)* மாற்றப்பட்டன.
# அரச சப்பானிய இராணுவம்

## வரலாறு

வில் அரச சப்பானிய இராணுவத்தினர், 1931]]
1800-களின் நடுப்பகுதி வரையில், சப்பானிடம் ஒருங்கிணைந்த தேசிய இராணுவப் படை எனும் முதனமை இராணுவப் படை எதுவும் இல்லை; அதாவது சப்பானிடம் தனி ஒரு தேசிய இராணுவம் இல்லை. அந்தக் காலக்கட்டத்தில் சப்பான் நாடு ஆன் முறைமை *(Han system)* எனும் நிர்வாக முறைமையில் சிறிய பகுதிகளாகப் பிரிக்கப்பட்டு நில மானிய முறைமை அரசுகளைப் போன்று இயங்கின.  
அந்த மானிய அரசுகளை, தொக்குகாவா சோகுனேட் *(Tokugawa shogunate)* எனும் இராணுவத் தலைமைத்துவம் நிர்வகித்தது. தொக்குகாவா இராணுவத் தலைமைத்துவம் 1603-ஆம் ஆண்டில் இருந்து 1868-ஆம் ஆண்டு வரை சப்பானை ஆட்சி செய்தது. தொக்குகாவா சோகுனேட் என்பது பக்காவூ இராணுவம் (*bakufu*) என்றும் அழைக்கப்பட்டது. பக்காவூ இராணுவம் பெரியதாக இருந்தது. ஆனாலும் நாட்டைத் தங்களின் கட்டுப்பாட்டிற்குள் கொண்டு வருவதற்கு மற்ற உள்ளூர்ப் படைகளின் உதவிகளும் தேவைப்பட்டன.  
இரண்டு நூற்றாண்டுகள் சகோக்கு *(sakoku)* எனும் தனிமைக்குப் பிறகு சப்பான் நாடு வெளியுலகப் பார்வைக்குத் திறக்கப்பட்டது. இதுவே பின்னர் 1868-ஆம் ஆண்டு மெய்சி மீள்விப்பு மற்றும் போசின் போருக்கு *(Boshin War)* வழிவகுத்தது. சோகுனேட் இராணுவத் தலைமைத்துவத்திற்கு எதிரான கூட்டணியில் சட்சுமா *(Satsuma Domain)* மற்றும் சோசுவின் *(Chōshū Domain)* எனும் ஆட்சிக் களங்கள் ஆதிக்கம் செலுத்தின. எனினும், சப்பான் ஒரு நவீன, ஒருங்கிணைந்த இராணுவத்தை உருவாக்க முடிவு செய்தது.
# அரச சப்பானிய இராணுவம்

## முடிவு

இரண்டாம் உலகப் போரின் முடிவில் அரச சப்பானிய இராணுவத்தின் ஆளுமை முறைப்படி ஒரு முடிவுக்கு வந்தது. இன்று, சப்பானின் அரசியலமைப்பில் பிரிவு 9-இன் கீழ் ஒரு சட்ட விதி உள்ளது. சப்பான் மற்ற நாடுகளுடனான பிரச்சினைகளைத் தீர்க்க இராணுவ கட்டமைப்பைப் பயன்படுத்த முடியாது என்று அந்தச் சட்டவிதி கூறுகிறது.
# உபேந்திர பிரசாத்

**உபேந்திர பிரசாத்** (Upendra Prasad) என்பவர் இந்திய அரசியல்வாதியும் பிகார் சட்டமன்ற உறுப்பினரும் ஆவார். உபேந்திர பிரசாத் 2002ஆம் புத்த கயாப் பல்கலைக்கழக்த்தில் பொருளியலில் முனைவர் பட்டம் பெற்றுள்ளார். இவர் 2025ஆம் ஆண்டு நடைபெற்ற பீகார் சட்டமன்றத் தேர்தலில் குருவா சட்டமன்றத் தொகுதியில் போட்டியிட்டு சட்டமன்ற உறுப்பினராகத் தேர்ந்தெடுக்கப்பட்டார். இவர் பாரதிய ஜனதா கட்சியின் சார்பில் போட்டியிட்டார். முன்னதாக இவர் பீகார் சட்டமேலவை உறுப்பினராக இருந்துள்ளார்.
# நெய்வேலி சூரிய மின் திட்டம்

**நெய்வேலி சூரிய மின் திட்டம்** (*Neyveli Solar Power Project*) இந்தியாவின் தமிழ்நாடு மாநிலத்தில் உள்ள கடலூர் மாவட்டத்திலிருக்கும் நெய்வேலி நகரத்தில் அமைந்துள்ளது. நெய்வேலி சூரிய ஒளிமின்னழுத்த மின் உற்பத்திப் பூங்கா 1 என்று பெயரிடப்பட்டுள்ள இத்திட்டத்தில் 65 மெகாவாட்டு சூரிய ஒளி மின்னாற்றல் தயாரிக்க இயலும். 2017 ஆம் ஆண்டில் இத்திட்டம் தொடங்கப்பட்டது. 357 ஏக்கர் பரப்பளவில் பரந்து விரிந்துள்ள இத்திட்டம் நிலப்பரப்பில் பொருத்தப்பட்ட ஒரு சூரிய மின் திட்டமாகும். சுற்றுச்சூழலுக்கு உகந்ததாகவும், பசுமை ஆற்றல் உற்பத்தியை உயர்த்துவதும் மற்றும் நிலக்கரி மீது உள்ள சார்பைக் குறைத்தலும் இத்திட்டத்தின் நோக்கங்களாகும். சூரியக்கதிர்களை மின்சாரமாக மாற்றும் இத்திட்டம் இந்தியாவில் ஒரே இடத்தில் அமைந்த மிகப்பெரிய சூரிய மின் திட்டங்களில் ஒன்றாக கருதப்படுகிறது.  
$69.426 மில்லியன் டாலர் திட்டச் செலவில், பல கட்டங்களாக உருவாக்கப்பட்ட இந்த திட்டம் தற்போது செயல்பாட்டில் உள்ளது. இந்த நெய்வேலி சூரிய மின் திட்டம் 2017 ஆம் ஆண்டு ஆகத்து மாதத்தில் தொடங்கப்பட்டது. மின் கொள்முதல் ஒப்பந்தத்தின் கீழ், உற்பத்தி செய்யப்படும் மின்சாரம் தமிழ்நாடு உற்பத்தி மற்றும் விநியோகத்திற்கு விற்கப்படுகிறது. மின்சாரம் 25 ஆண்டுகளுக்கு $0.067கிலோவாட்டு மணி என்ற விகிதத்தில் விற்கப்படுகிறது. தென் மாநிலமான தமிழ்நாட்டிற்கு வருகை தந்தபோது பிரதமர் நரேந்திர மோடி 1கிகாவாட்டு நெய்வேலி புதிய அனல் மின் திட்டத்தைத் தொடங்கி வைத்தார்.  
மேலும், தமிழ்நாடு, கேரளா, கர்நாடகா, புதுச்சேரி மற்றும் இராசத்தான் ஆகிய மாநிலங்களில் நாடு முழுவதும் 4,000 மெகாவாட் சூரிய மின் திட்டங்களை அமைக்க நெய்வேலி பழுப்பு நிலக்கரி நிறுவனம் திட்டமிட்டுள்ளது. 2015 ஆம் ஆண்டு செப்டம்பர் மாதம் 28 ஆம் தேதியன்று நெய்வேலி நகரியத்தில் 10 மெகாவாட் சூரிய மின் நிலையத்தை இந்நிறுவனம் திறந்து வைத்தது.